**Lekcija 1.2 Međunarodna saradnja u globalnoj ekonomiji (onlajn verzija)**

|  |  |  |
| --- | --- | --- |
| Lekcija 1.2. Međunarodna saradnja u globalnoj ekonomiji (onlajn verzija) | | Trajanje: 40 minuta |
| **Potrebni resursi:**   * PC/laptop s verzijama softvera kompatibilnim s pripremljenim materijalima * Pristup internetu * Pristup softveru/platformi za onlajn konferencije * Projektor i platno za projektor * Beležnice i olovke za učesnike | | |
| **Cilj sesije:**  Ova sesija je osmišljena kao opšti uvod u temu i podsetnik na neke informacije iz uvodnog kursa. Na sesiji se ukazuje na potrebu za međunarodnom saradnjom, a učesnicima daje opšti uvod u ta pitanja. Tokom sesije će se razmatrati izazovi u pribavljanju elektronskih dokaza u jednoj globalnoj ekonomiji, s naglaskom na Budimpeštanskoj konvenciji i potrebi da se poznaju raspoloživi alati u oblasti međunarodne saradnje. | | |
| **Zadaci:**  Do kraja ove sesije učesnici će moći da   * shvate globalnu dimenziju interneta i međunarodnu dimenziju visokotehnološkog kriminala; * objasne značaj međunarodne saradnje i prepoznaju raspoložive instrumente međunarodne saradnje u oblasti visokotehnološkog kriminala; * utvrde potrebu za vrlo brzim i efikasnim kanalima međunarodne saradnje, kao i dostupne instrumente, načine njihovog korišćenja, vremenske rokove i delotvornost; * navedu aktivnosti međunarodnih organizacija u pogledu primene novih modaliteta međunarodne saradnje; * razmatraju Budimpeštansku konvenciju o visokotehnološkom krimnalu – utvrde njene opšte principe | | |
| **Smernice za trenera**  Tokom sesije treba razmotriti sledeće teme:   * Diskusija o visokotehnološkom kriminalu i dokazima u elektronskom obliku u odnosu na njihove osnovne definišuće karakteristike; * Koji izazovi postoje u pribavljanju elektronskih dokaza u globalnoj ekonomiji – što, između ostalog, obuhvata i kratku diskusiju o zvaničnoj i neformalnoj saradnji (s naglaskom na Budimpeštanskoj konvenciji); * Zvanična saradnja (uzajamna pravna pomoć u krivičnim stvarima – razmena dokaza); * Kvazineformalna saradnja (razmena dokaza na osnovu nekih pravila/struktura – npr. Interpol); * Neformalna saradnja (razmena dokaza neformalnim putem – saradnja između policijskih snaga); * Saradnja s privatnim sektorom (razmena informacija između privatnog sektora i organa za zaštitu pravnog poretka). | | |
| **Sadržaj lekcije** | | |
| **Broj slajda** | **Sadržaj** | |
| 1 - 3 | Uvodnim slajdovima se sesija otvara, i oni obuhvataju program i zadatke sesije, zajedno sa nekim podtemama za osvežavanje znanja iz Uvodnog kursa. | |
| 4 - 15 | Ovim slajdovima se učesnici podsećaju na brojne međunarodne organizacije koje pokušavaju da odrede adekvatan pristup fenomenu visokotehnološkog kriminala. Interpol, Mreža EU tačaka za kontakt 24/7, Evropol, Evrodžast, Evropska pravosudna mreža za visokotehnološki kriminal, Evropska pravosudna mreža, Savet Evrope, Ujedinjene nacije, G8, Afrička unija i Komonvelt navode se kao primeri, uz detaljan dodatni materijal u „beleškama“ ispod svakog slajda. | |
| 16 - 22 | Ovim slajdovima se učesnici podsećaju na alate međunarodne saradnje u opštem smislu, poput ugovora o uzajamnoj pravnoj pomoći i zakona o uzajamnoj pravnoj pomoći, zatim na članove Budimpeštanske konvencije koji se odnose na međunarodnu saradnju i njene opšte principe kao primere tih alata. | |
| 23 - 35 | Na ovim slajdovima se navode neke od postojećih definišućih karakteristika pojmova poput „računarskog kriminala“ i „mrežnog kriminala“ (engl. netcrime), zajedno sa postojećom klasifikacijom dela na osnovu odredbi Budimpeštanske konvencije.  Ekspert treba da objasni učesnicima da se razvoju tehnologije uprkos, ne može očekivati da se kriminal generalno smatra sajber kriminalom, već samo oni oblici koji su kao takvi definisani zakonom, ili njihovo izvršenje zavisi od informacionih i komunikacionih tehnologija (IKT).  Ovi slajdovi pokazuju kako su dokazi u elektronskom obliku izloženi daleko značajnijim izazovima u nalaženju, prikupljanju, analizi i korišćenju tih dokaza u krivičnom postupku. Slajdovima su obuhvaćeni neki od važnih aspekata, poput izazova koji se odnose na brzinu, vreme, atribuciju, pravne sisteme i primenjena pravila.  Brzina je od ključnog značaja u pronalaženju i pribavljanju elektronskih dokaza. Različite države imaju različita pravila o zadržavanju i skladištenju dokaza u elektronskom obliku. Neke zemlje su uspostavile režim zadržavanja podataka, neke nisu. U svakom slučaju, ne bi trebalo uzeti zdravo za gotovo ni mogućnost pribavljanja elektronskih dokaza u neograničenom vremenskom periodu. Sasvim suprotno, mora se razumeti da je potrebno delovati u najkraćem mogućem roku kako bi se oni pribavili.  Vreme, kao značajan deo istrage u oblasti visokotehnološkog kriminala i nalaženja i pribavljanja dokaza u elektronskom obliku, može biti zanemareno. U svetu postoje 24 vremenske zone, a najveća vremenska razlika može biti i do 12 sati. Imajući na umu da jedan sekund može značiti razliku između jednog i drugog korisnika dinamičke IP adrese, od ključnog je značaja de se tačno vreme izvršenja krivičnog dela precizno utvrdi.  Dokazi u elektronskom obliku imaju neki izvor. Izvor je računar na kojem funkcioniše računarski program koji koristi čovek. Između njih se mora uspostaviti veza kako bi se ustanovilo ko je pravi osumnjičeni, kasnije optuženi. Suštinski je važno da se taj proces sprovodi u skladu sa utvrđenim procesnim zakonima. U suprotnom, postoji opasnost da čitav postupak bude poništen u drugostepenoj ili potonjoj žalbenoj instanci.  U svetu 2020. godine postoji 195 zemalja sa više različitih pravnih sistema. Krivičnopravni sistemi su složeni i danas nemamo samo podelu na precedentno i kontinentalno pravo, već i hibridne sisteme, kao i one u kojima se kombinuju različiti postupci iz više sistema. Kada se radi o međunarodnoj saradnji, to bi trebalo dodatno pratiti i ispitati. | |
| 36 - 41 | Ovi slajdovi prikazuju aspekte saradnje u zvaničnom, kvazineformalnom, neformalnom i svojstvu privatnog sektora.  Zvanična saradnja je najprisutniji oblik međunarodne saradnje, koji ima pozitivne i negativne strane. Čini se, međutim, da negativni aspekti pretežu u odnosu na pozitivne, kao i da su više deo problema, nego rešenja.  Kvazineformalna saradnja je prilično popularna među organima za zaštitu pravnog poretka i tužilaštvima jer koristi kanale komunikacije koji su formalno utvrđeni, ali nije neophodno imati različita odobrenja ili naloge različitih organa s direktnom ili povezanom nadležnošću. Ipak, pitanje prihvatljivosti dokaza može se otvoriti kasnije u postupku.  Neformalna saradnja obično predstavlja početak svake istrage u oblasti visokotehnološkog kriminala, kako na domaćem, tako i na međunarodnom nivou. Ona, međutim, sadrži niz negativnih aspekata kojima se treba pozabaviti.  Saradnja između javnog i privatnog sektora u oblasti visokotehnološkog kriminala, a u pogledu međunarodnih aspekata krivičnog dela, predstavlja suštinski važnu komponentu istrage i samog suđenja. Davaoci usluga povezanih sa informacionim i komunikacionim tehnologijama (IKT) iz privatnog sektora predstavljaju primarne posednike najkorisnijih informacija za istražitelje, tužioce i sudije u krivičnom postupku.  Saradnja sa njima s ciljem da ona bude brža, preciznija i svrsishodnija, veoma je bitna kako bi se ubrzalo i otkrivanje i pribavljanje dokaza. Shodno tome, sve oblike takve saradnje treba istražiti i uspostaviti, u granicama prava, i to ne samo na temelju mera prinude i naloga, već i na osnovu dobrovoljnih sporazuma i sličnih oblika saradnje. | |
| 42 - 44 | Završni slajdovi omogućavaju treneru da sačini pregled ciljeva učenja sa polaznicima, tako da oni i sami mogu da utvrde da su ostvareni. Ovo je, isto tako, prilika za učesnike da otvore neka nerešena pitanja, ili teme koje su obrađene, ali ih oni nisu sasvim dobro razumeli. Uz to, trener može iskoristiti ovu sesiju da proveri znanje učesnika tako što će postavljati pitanja. To je važno jer nema formalne ocene za ovaj kurs. | |
| **Praktične vežbe**  U okviru ove lekcije nisu predviđene praktične vežbe. | | |
| **Procena/Provera znanja**  Za ovu sesiju se ne traži provera znanja ili procena. | | |