**3.x Jačanje veština u oblasti visokotehnološkog kriminala – međunarodni kontekst**

**DEO 1**

U sklopu istrage opsežnih hakerskih aktivnosti usmerenih na banke, američki FBI prati i jedan hakerski forum koristeći prikrivene islednike i otkriva da se podaci iz hakovanih američkih i evropskih bankovnih računa prodaju radi daljeg korišćenja. FBI sprovodi tajnu operaciju i uspeva da kupi podatke (broj računa, PIN, pristupne šifre) više različitih lica.

Kao rezultat analize tih podataka, FBI utvrđuje identitet dva lica odgovorna za prodaju podataka. To su Boris Smit (Boris Smith), koji, kako se čini, prodaje takve podatke više godina, i Tereza Braun (Teresa Brown), koja je odnedavno član foruma. Izgleda da oboje žive u vašoj zemlji (A), ali je Tereza državljanin susedne zemlje (U).

FBI vašem mestu za kontakt 24/7 šalje informacije o ugroženim bankovnim računima u vašoj zemlji, kao i o Borisu i Terezi, radi daljeg identifikovanja. Informacije su poslate i u državu „U“, takođe pogođenu, koja je već započela istragu.

**Pitanja - DEO 1**

Možete li da započnete istragu u svojoj zemlji na osnovu dobijenih informacija?

Da li su informacije koje je dostavio FBI, uključujući i one dobijene u tajnoj operaciji, prihvatljive kao dokaz?

Ukoliko nisu, koje biste radnje preduzeli da biste obezbedili informacije tako da one mogu biti korišćene kao dokaz? Pod pretpostavkom da biste mogli da započnete istragu, koja krivična dela bi mogla da budu predmet istrage? Objasnite uloge i odgovornost za donošenje odluka vaših nacionalnih organa (mesta za kontakt 24/7, policije, tužioca i sudskih organa u ovim fazama procesa).

**DEO 2**

Baš kada ste dobili informaciju od FBI, jedna od najvećih banaka u vašoj zemlji prosleđuje informaciju vašim organima unutrašnjih poslova da su računi više njenih klijenata hakovani, da je novac sa njih prebačen kuririma (money mules) u vašoj i drugim državama. Do te informacije došao je IT sektor banke u okviru interne istrage u vezi sa prenosom novca, a ona se sastoji od IP adresa, podataka o bankovnim računima, itd. Jedam od kurira u vašoj zemlji identifikovana je kao Margaret Džouns (Margaret Jones), državljanka „U“. Neki od brojeva računa koje je dostavila banka poklapaju se sa informacijama FBI.

**Pitanja - DEO 2**

Da li otvarate istragu protiv Margaret?

Možete li da iskoristite informacije koje je dostavila banka kao dokaz? Ukoliko ne možete, koju radnju preduzimate da ih obezbedite? Znate da je država „U“ započela istragu, šta preduzimate u odnosu na državu „U“?

**DEO 3**

Dobijate informacije od države „U“ i otvarate istragu protiv Borisa. Tokom izvršenja naredbe za pretres na njegovoj kućnoj adresi, Boris je zatečen za svojim računarom, ali uspeva da pobegne. Na monitoru je vebsajt hakerskog foruma, kao i čet sa hakerima koji potencijalno nude nove hakovane podatke. Boris ima *Gmail* i *Yahoo* naloge koji nisu bili otvoreni na računaru u vreme pretresa. Na listu papira pored računara bio je spisak podataka za prijavu (engl. logins) i lozinki za nekoliko *Gmail* naloga, *PayPal* naloga, vebsajtova i bankovnih računa u vašoj i drugim zemljama. Nađeni su i dokumenti s brojevima i proračunima, u kojima se navode Tereza i Margaret. Znate da je *Yahoo* nedavno otvorio kancelariju u vašoj zemlji (koja ima ulogu regionalnog sedišta).

**Pitanja – DEO 3**

Koje radnje biste preduzeli u odnosu na vebsajt hakerskog foruma i čet sesiju – da li biste ih pregledali ili kopirali? (bez obzira na to da li je vaš odgovor „da“ ili „ne“, obrazložite svoj odgovor na osnovu vašeg zakonodavnog okvira).

Da li možete da pristupite *Gmail* nalozima koristeći podatke za prijavljivanje i lozinke bez Borisove saglasnosti? Koje radnje preduzimate?

Koje radnje preduzimate u odnosu na *Yahoo* nalog?

Koje radnje preduzimate u odnosu na *PayPal* naloge?

Šta ćete preduzeti u odnosu na informacije o bankovnim računima koje se odnose na račune u vašoj zemlji/drugim zemljama?

**DEO 4**

Boris je uhapšen na glavnom aerodromu u vašoj zemlji, s lažnim pasošem, a Tereza i Margaret su uhapšene na granici vaše zemlje i države „G“. Država „U“ je izdala nalog za izručenje Tereze i Margaret, a prema inidicijama iz FBI, američke vlasti su zainteresovane da Boris bude izručen SAD.

**Pitanja – DEO 4**

Kako postupate u toj situaciji?

**DEO 5**

Boris donekle priznaje angažovanje u hakerskom forumu, ali tvrdi da je radio za Terezu, koja je vodila taj poduhvat. Na osnovu vaših istraga, *Gmail* nalog je od velikog značaja kako bi se dokazala Borisova uključenost u punoj meri.

**Pitanja – DEO 5**

Kada je u pitanju *Google*, na koji način biste im se obratili kao davaocu usluga?

Koju vrstu informacija bi oni mogli da vam daju? Da li bi vaš odgovor bio drugačiji kada bi *Google* imao prodajno odeljenje u vašoj zemlji?

Popunite Obrazac „Član 31“ kao da je u pitanju zahtev za *Google*.